Bedrogsaak teen oud-Eskom-hoë moet voortgaan – hof(Argieffoto) Landdros Adriaan Bekker het Donderdagoggend France Hlakudi, voormalige senior bestuurder van Eskom, se versoek om die klag van bedrog van die klagstaat te verwyder, van die hand gewys. Hlakudi word nou deur ŉ saak van multimiljoenrandse belastingbedrog in die gesig gestaar. Die uitspraak, wat vroeër vandag in die Pretoriase streekhof gelewer is, laat die staat en die Suid-Afrikaanse Inkomstediens (SAID) toe om met die saak van bedrog en belastingontduiking teen Hlakudi voort te gaan. Die voormalige Eskom-hoë het glo tussen 2016 en 2018 nie sy inkomste verklaar nie, wat ŉ verlies van sowat R30,2 miljoen vir SAID beteken het. Volgens Sindisiwe Twala, woordvoerder van die ondersoekdirektoraat van die Nasionale Vervolgingsgesag (NVG), is die saak tot 24 Mei uitgestel. Maroela Media het vroeër berig dat Hlakudi ook saam met vier ander persone daarvan beskuldig word dat hulle nagenoeg R745 miljoen, wat bedoel was vir Eskom-projekte, gesteel het. Hlakudi het glo miljoene van Eskom se subkontrakteurs ontvang tydens sy tyd as senior bestuurder van Eskom se Kusile-kragstasie. Hlakudi sal weer op 1 Junie in die hof verskyn in verband met dié saak.